Ni Zan
Ni Zan Res apud Vicidata repertae: Nativitas: 1301; Wuxi Obitus: 1374; Wuxi Patria: regio Yuan Familia Genitores: Ni Bing; Coniunx: Jiang Yuanming Proles: Ni Mengyu, Ni Jimin Ní Zàn, litteris Sinicis 倪瓚 (natus anno 1301 Zhituo in oppido prope Wuxi; ibidem anno 1374 mortuus) fuit pictor et calligraphus, inter quattuor artium imperii Yuan magistros enumeratus. Ni Zan, concubinae filius, familiae satis illustris proles, fratre legitimo anno 1328 mortuo praedium paternum gerere coepit, ubi usque in annum fere 1350 inter libros picturasque reclusus nitide et fastidiose vivebat. Anno 1352, regione Jiangnan Sinisque fere omnibus sub diluvio et fame laborantibus, vectigale valde aucto, praedii maximam partem vendidit. Mox in alveo ad ripas Lacus Tai fluviorumque influentium, deinde ab 1355 usque in 1365 rure prope Sucheum habitavit. His annis vitam eruditi vagantis suscipiebat: amicos per itinera crebra visitare solebat cuius hospitalitatem tabulis ad tempus factis inscriptisque remuneravit. Officia a regnantibus repugnatoribusque oblata sine distinctione recusavit. Oppidum nativum non ante annum 1374 rursus petivit, ubi post aliquot menses mortuus est. Calligraphiá magistratum coaevum Zhao Mengfu(en) secutus est, qui Wuxing ad ripam lacus Tai habitabat, sed artificem antiquum Zhong You(en) super alios admiravit. Stylo picturae Wang Fu(en) inter sectatores eius numeratur. Libellus praeceptorum culinariorum domesticorumque Aedis silvarum nebulosarum regimentarium anno incerto composuit, vitam providissimam iuventutis suae forte commemorans forte refingens.